Tere hommikust, head kolleegid! Austatud Riigikogu, tähelepanu! Alustame Riigikogu täiskogu I istungjärgu kolmanda töönädala teisipäevast istungit. Kõigepealt toimub eelnõude ja arupärimiste üleandmine. Lugupeetud kolleegid, kas te soovite üle anda eelnõusid või arupärimisi? Kolleeg Märt Sults, palun!
Austatud juhataja! Auväärt Riigikogu! Annan üle arupärimise Jürgen Ligile õpetajate palga tõusu ja töökoormuse kohta. Valimiseelsel ajal räägiti väga palju õpetajate palgast. Jaanuaris 2015 lubati õpetaja palga alammääraks 900 eurot. Kindlasti oli 100 eurot väga ilus lubadus, õpetajad läksid kenasti leili. Nüüdseks on selge, et enamik omavalitsusi ei suuda sellist palka maksta, sest riik maksis sellest ainult poole. Ta lubas tõsta palga 900 eurole, aga kattis sellest ainult 50%, nii et kohalik omavalitsus peab juurde panema teise 50%. Põhimõtteliselt tekkis suur auk kohaliku omavalitsuse eelarvesse. Paljud kohalikud omavalitsused peavad oma koole reorganiseerima. See tähendab, et kool pannakse kinni või vallandatakse – seda sõna valitsus väldib – õpetajaid. 500 õpilasega koolis vallandatakse keskeltläbi iga seitsmes õpetaja. Nii et me tõstame väga-väga korralikult oma haridustaset: töötute keskmine haridustase tõuseb, kuna õpetajad on tavaliselt kõrgharidusega. Vaadates ka PISA testi, me hästi kõvasti toetame noori inimesi. Sellest johtuvalt on meil küsimused. Millal makstakse linnadele ja valdadele riigi lubatud õpetajate palga tõusuks riigi sihtotstarbeliselt eraldatud vahendid välja kogu ulatuses? Küsimusi on kokku seitse. Veel üks nendest: kuidas defineeritakse mõiste "õpetaja täisametikoht" ning milliseid tööülesandeid see hõlmab? Täisametikohaga õpetaja töö on võrdsustatud treiali tööga: kellast kellani, minutist minutisse. Siia tuleb nüüd kolm punkti, sest me oleme soliidne seltskond ega räägi rumalate sõnadega. Aitäh teile!
Rohkem arupärimiste ega seaduseelnõude üleandmise soovi ei ole. Olen Riigikogu juhatuse nimel vastu võtnud ühe arupärimise. Kui see vastab Riigikogu kodu- ja töökorra seaduses sätestatule, edastab Riigikogu esimees selle adressaadile viivitamatult. Nüüd läheme teadete juurde. Täna pärast täiskogu istungi lõppu toimuvad siin istungisaalis järgmiste parlamendirühmade asutamiskoosolekud: Eesti-Aafrika parlamendirühm, mille kokkukutsuja on Mart Nutt, ja Eesti-India parlamendirühm, mille kokkukutsuja on Marianne Mikko. Lisaks toimub siin saarte regiooni ja merekultuuri toetusrühma asutamiskoosolek, mille kokkukutsuja on Urve Tiidus, ning Riigikogu turismi ja kohaliku toidu toetusrühma loomine. Lisaks on võimalik liituda Eesti laiapõhjalise riigikaitse toetusrühmaga, mille esimees on Ants Laaneots, ja loomulikult kõikide teiste toetusrühmadega, mis juba moodustatud on. Head kolleegid, teeme kohaloleku kontrolli. Protseduuriline küsimus. Palun kolleegile mikrofon! Valdo Randpere.
Aitäh! Eile hakati siin saalis moodustama ühte rühma traditsioonilise perekonna kaitseks, aga see moodustamine jäi kuidagi pooleli. Mida ütleb Riigikogu kodu- ja töökord selle kohta, kui asutaja ära põgeneb? Mis siis saab? Millal uuesti liituda saab või tuleb uus rühm luua?
Aitäh, hea kolleeg! See küsimus ei puuduta praeguse täiskogu istungi toimumise korda, me lahendame selle väljaspool suurt saali. Rohkem küsimusi ei ole. Läheme istungiga edasi. Läheme kohaloleku kontrolli juurde. Head kolleegid, palun teeme kohaloleku kontrolli! Kohal on 87 rahvasaadikut, puudub 14. Tänane päevakord on ammendatud. Aitäh, kolleegid! Istungi lõpp kell 10.06.